**გელოდებით, აქ შენი ადგილია!**

საქართველოს ჩემპიონატის თამაშებზე გულშემატკივრების მოზიდვის სტრატეგია პირველ რიგში უნდა აიგოს გუნდის მიმართ ლოიალობასა და ადამიანურ ემოციებზე. აუცილებელია, რომ მოხდეს ხალხის და კლუბის ერთმანეთთან დაკავშირება იმგვარად, რომ რიგითმა ადამიანმა გუნდის წევრად იგრძნოს თავი და ნამდვილ გულშემატკივრად იქცეს. ემოციის გაზიარება და ერთმანეთის გვერდში დგომა არის ძირითადი იდეა, რის გარშემოც შევიმუშავეთ ჩვენი სტრატეგია.

ადამიანებში არსებობს განცდა, რომ ერთეულები არაფერს წყვეტენ, რეალურად კი სწორად თითოეული ადამიანის ერთობლიობით იქმნება საერთო მუხტი. შესაბამისად, ჩვენი მთავარი ამოცანაა, კონკრეტულ ინდივიდამდე იმ მესიჯის მიტანა, რომ მისი სტადიონზე ყოფნა ძალიან მნიშვნელოვანია. კამპანიით “გელოდებით, აქ შენი ადგილია” ჩვენ ვაჩვენებთ, რომ ტრიბუნიდან ემოციის გამოხატვით ზრდი შენი გუნდის მოტივაციას და მოთამაშეებისგანაც საპასუხო რეაქციას იღებ.

კამპანიის პირველ ეტაპზე ჩატარდება გარე აქტივობა, რომლის ამსახველი ვიდეოც ვირუსულად გავრცელდება ონლაინ სივრცეში.

საქართველოს ქალაქებში ადგილობრივი გუნდის ფეხბურთელები, ჩაცმულები გუნდის ფორმაში, საგულშემატკივრო აქსესუარებით (გუნდის დროშა, საყვირი, მოხატული სახეები) მიდიან ნებისმიერ ადამიანთან, იქნება ეს მეეზოვე, სასწრაფოს ექიმი, მოხუცი ბებო, მხატვარი, მეხანძრე, პატრული, ჯარისკაცი, სპორტსმენი, მწერალი, ომის ვეტერანი თუ სხვა და უზიარებენ თავიანთ ემოციას, ეუბნებიან მადლობას და გამოხატავენ თავის პატივისცემას; გულშემატკივრობენ იმ საქმეში, რასაც თითოეული მათგანი აკეთებს.

ვიდეო ასახავს ადამიანების ჯერ გაკვირვებულ, შემდეგ კი დადებითი ემოციებით აღსავსე სახეებს. ფეხბურთელები მას საჩუქრად აძლევენ უახლოესი მატჩის ორ ბილეთს და ეუბნებიან: “გელოდებით, აქ შენი ადგილია!” ვიდეოც სწორედ ამ ფრაზით სრულდება და კომუნიკაციის გაგრძელების მიზნით აპლიკაციაზე გადასვლას გვირჩევს.

კამპანიის მეორე ეტაპზე მომხმარებელს ვთავაზობთ აპლიკაციას, რომელიც გვაჩვენებს თუ რამდენად მნიშვნელოვანია გუნდისთვის თითოეული ადამიანის გამხნევება, შეძახილი და ზოგადად გულანთებულობა და როგორ გავლენას ახდენს ფეხბურთელების თამაშის ხარისხზე.

მომხმარებელი  ირჩევს ფავორიტ გუნდს და უზიარებს თავის ემოციას ტაშის, შეძახილის, დროშის ფრიალის, სიმღერისა და სტვენის სახით. ეს გაზიარებული ემოცია პირდაპირ აისახება გუნდის სიამაყეზე, მოტივაციაზე, ენერგიასა და თავდაუზოგაობაზე. ეს პარამეტრები მომხმარებლის აქტიურობის მიხედვით იზრდება.

აპლიკაციაში ჩანს გუნდების რეიტინგი სადაც ის გუნდი ლიდერობს, რომელსაც ყველაზე მეტი გულშემატკივაში გაუზიარებს ემოციას. ყველაზე აქტიური მომხმარებლები კი გაცემული ემოციის სანაცვლოდ მიიღებენ საჩუქრებს: უფასო მატჩის შემთხვევაში ორ საუკეთესო ადგილს ტრიბუნაზე, ფასიანის შემთხვევაში კი უფასო ბილეთებს. მომხმარებელი შეძლებს გააზიაროს საკუთარი შედეგები სოციალურ ქსელში ჰეშთეგით #ესჩემიადგილია და მოუწოდოს მეგობრებს თამაშზე წამოსვლა. თვის ყველაზე აქტიური გულშემატკივარი მიიღებს გუნდისგან სიმბოლურ საჩუქრებს: ხელმოწერებიანი მაისური ან ბურთი. “პრო ლიგის” დასასრულს კი გამოვლინდება ამ 5 თვის განმავლობაში ყველაზე აქტიური გულშემატკივარი, რომელიც ჩემპიონ გუნდთან ერთად გაემგზავრება პირველივე გასვლით შეხვედრაზე.

კამპანიის შემდეგი საკომუნიკაციო პლატფორმა ქალაქების ქუჩები და საზოგადოებრივი ტრანსპორტია.

ბადე-სტიკერებით ავტობუსების ვიზუალი გამოსახავს სტადიონს, ხოლო მგზავრები სახალისო სტიკერების საშუალებით გულშემატკივრის ფორმას მოირგებენ. ტრანსპორტის უკანა ბორბალიც მოიხატება ფეხბურთის ბურთად და ავტობუსის მსვლელობის დროს იმოძრავებს. ავტობუსებზე გამოსახული იქნებიან  ფეხბურთელები შესაბამისი ქალაქის გუნდის ფორმით, საქომაგო აქსესუარების დიზაინიც გუნდის ფერებთან და ხასიათთან იქნება თანხვედრაში.

მატჩზე დასწრების მნიშვნელობის ხაზგასასმელად, საზოგადოებრივი თავშეყრის ადგილებში, (გაჩერებებზე, სკვერებში, ტროტუარზე) დაიდგმება სტადიონის სკამი, რომელსაც თვალსაჩინო ადგილას ეწერება მოწოდება, რომ ეს ზუსტად „*შენი ადგილია“*. ზოგ ადგილას სკამის უკან მოიხატება კედელიც ისე, რომ სკამზე დაჯდომის შემთხვევაში სტადიონზე ყოფნის იმიტაცია შეიქმნას.

კამპანიის ფარგლებში ქალაქის ქუჩებს შეავსებს პოსტერები, რომელზეც გამოსახული იქნება სტადიონის შუაში ერთი, მკვეთრად გამოჩენილი თავისუფალი ადგილი, რომლისკენაც გაშვერილი იქნება დიდი ისარი წარწერით: გელოდებით, აქ შენი ადგილია!